প্রাচীন বঙ্গসাহিত্যে ঐতিহাসিক গাথায় সন্ধান করিতে যাইয়া সর্ব প্রথমেই আমরা ত্রিপুরার রাজমালার  উপর দৃষ্টিপাত করিয়াছি। পাঁচশত বৎসর পূর্বে মহারাজ ধর্মমাণিক্যের সময় পয়ার ছন্দে ইহা রচিত হইয়াছিল। ময়নামতীর গানও ঐরূপ একখানা ঐতিহাসিক চিত্রপট। ত্রিপুরার সামশের গাজির গান পৈলান খাঁর কাহিনীনোয়াখালীর চৌধুরীর লড়াই মৈমনসিংহর ফিরোজ শাহ ইশা খাঁ দেওয়ান চট্টগ্রামের নুরন্নেছা নছর মালুম সুজা তনয়ার বিলাপ এবং ভেলুয়া প্রভৃতি পালাগানে যে সব কাহিনী বর্ণিত হইয়াছে, তাহা বাংলার পরিপূর্ণ ইতিহাসের এক অধ্যায়ে সংযোজন করা যায়। হয়ত এগুলির স্থানে স্থানে উদ্ভট কল্পনা এমন কি অতিরঞ্জনের বিকৃতি রহিয়াছে। তথাপি  অন্ধকার যুগের রহস্য সমাধান পক্ষে এই গাথা সাহিত্য অনেক সহায়তা করিবে। সপ্তদশ শতাব্দীর শেষ ভাগে দিল্লীর ময়ুর সিংহাসনের উপর মোগল সাম্রাজ্যের ক্ষীণ বতিকা যখন মিটমিট করিয়া জ্বলিতেছিল, তখন আমরা বাঙালীর রাজনৈতিক আবহাওয়া দস্যুতষ্করের মনবৃত্তিতেই সমাচ্ছন্ন দেখিতে পাই। তখন পশ্চিমের কঙ্করময় ভূমি হইতে বর্গীগণ পূর্বদিকের পার্বত্য অঞ্চল হইতে উলঙ্গ কুকীজাতি, উত্তরবঙ্গের অরণ্যাবৃত উপত্যকায় গামছা মোড়া এবং বিদ্রোহী সন্ন্যাস সম্প্রদায়, দক্ষিণের উর্মিমুখর সমুদ্র হইতে হার্মাদ বা জলদস্যুরা ধীরে ধীরে বাংলার রাজনৈতিক রঙ্গমঞ্চে অবতীর্ণ  হইয়াছিল। বঙ্গেও এই সঙ্কট সময়ের ইতিহাস তাম্রশাসন কি শিলালিপিতে উৎকীর্ণ হয় নাই। আমাদের গীতিসাহিত্য এখানে ইতিহাসের আসন গ্রহন করিয়াছে। বর্গীও হাঙ্গামার বিবরণ আমরা ঘুমপাড়ানী গানের মধ্যে শিশুকাল হইতে শুনিয়া আসিতেছি। তৎকালীন মহারাষ্ট্র পুরাণ নামক এক বিস্মৃত গীতিকথা বঙ্গীয় সাহিত্য পরিষদ প্রকাশ করিয়াছেন। ইহাকে মহারাষ্ট্র উপদ্রবের একখানা প্রামাণিক ইতিহাস বলা যাইতে পারে। ৭৫ বৎসর পূর্বে নোয়াখালী জেলার থগুল নিবাসী রাধামোহন নামে এক গ্রাম্য কবি কুকী জাতির অত্যাচার সমন্ধে অতি মনোজ্ঞ গতিকা রচনা করিয়া গিয়াছেন। বাংলার উত্তর  পূর্বাঞ্চলে অনেকগুলি হাওড় বা বিস্তৃত জলাভূমি রহিয়াছে। পূর্বকালে এই জলাভূমির তীরভাগে বহু যোজনব্যাপী নলখাগড়ার বন ছিল এবং তাহাতে কেনারাম প্রভৃতি দস্যু সর্দারেরা দলবদ্ধ হইয়া বাস করিত। মৈমনসিংয়ের পালাগায়কদের মুখে ঐ সকল দস্যুতস্করের অপূর্ব জীবন বৃত্তান্ত শোন যায়। বঙ্গ সমুদ্রে হার্মাদ বা জলদস্যুরা জাহাজ ও সুলুপের উপর এবং কোন কোন সময়ে উপকূলবর্তী গ্রামের কৃষক কুটিরে প্রবেশ করিয়া যে নৃশংস অত্যাচার করিত, তাহার করুণ গাথা আমরা চট্গ্রামের নুরন্নেছা এবং নছর মালুম পালাগানে প্রাপ্ত হইয়াছি। ত্রিপুরার রাজমালায় কি কহ্লনের  রাজতরঙ্গিনীতে রাজ রাজড়াদের কীর্তিকথা এবং দিগ্বিজয়ী সম্রাটের ঐতিহাসিক লীলাখেলার বিবৃতি রহিয়াছে। তখন সভাসদেরাই ইহার ডঙ্কা বাজাইত। হয়ত তৎকালীন রাজসভার সহিত এই গ্রাম্যগীতিগুলির তেমন ঘনিষ্ট সমন্ধ ছিল না ; কিন্তু ইহার ঐতিহাসিক ধারা পল্লীর পর্ণকুটির অভিষক্ত করিত। তাই এগুলি পুরুষ পরম্পরা চাষীদের বুকের ভিতর সযত্নে রক্ষিত হইয়া আসিতেছে। সহিত্য বিশারদ মৌলভী আব্দুল করিম সাহেব মক্তুল হোছেন নামক প্রাচীন পুথিকাব্য হইতে ঐতিহাসিক গবেষণার যে পন্থা নির্দ্দেশ করিয়াছেন তা বাস্তবিকই অনুধাবনযোগ্য। নছর মালুম গাথাটিও এই জাতীয়  একখানা ঐতিহাসিক দৃশ্যপট। ইহার মগধাওনী অধ্যায় হইতে বুঝা যায় যে এই মালুম সপ্তদশ শতাব্দীর শেষভাগেরই লোক। ১৬৬৬ খৃষ্টাব্দে নবাব শায়েস্তা খাঁ চট্টগ্রাম অধিকার করেন। ইহার অব্যবহিত পরেই মগধাওনী আরম্ভ হয়। চাকমা জাতি লেখক সতীশ চন্দ্র ঘোষ চাঁটিগাঁ ছাড়া নামক যে উপকাহিনীটি লিপিবদ্ধ করিয়া গিয়াছেন তাহাও মগধাওনীরই অনুরূপ। চট্টগ্রামে মোসলমান প্রধান্য প্রতিষ্ঠিত হইলেই মগ ও চাকমা জাতিরা বিতাড়িত হইয়াছিল। এই পালায় পর্তুগিজ জলদস্যুর অবিকল প্রতিমূর্তি দেখা যাইতেছে। ইহারা লালরঙের কোট এবং কালোপাগড়ী পরিয়া দূরবীক্ষণ হস্তে  শ্যেনপক্ষীর ন্যায় জাহাজ আক্রমণ করিতেছে। তাহাদের হস্তে বন্দুক এবং কোমরে শাণিত ছোরা। এই পালার রস জীবন্ত এবং জ্বলন্ত ইতিহাস ইহাকে ঘিরিয়া রহিয়াছে।  নছর মালুম প্রথমত জাহাজে লস্করের কাজ লইয়া সমুদ্রযাত্রা করিয়াছিল। ছয় বৎসর তাহার কোন খোঁজ খবর নাই। বর্ষাকাল আসিয়াছে, স্ত্রী আমিনা স্বামীর বিরহে তাপিতা হইয়া গহিতেছে- 